যদিও সেনাশাসক ব্রাদারহুডের আন্দোলনকে সন্ত্রাসী আন্দোলন হিসেবে উপস্থাপন করার চেষ্টা করছে। রাষ্ট্রীয় গণমাধ্যম ও সেকুলার নিয়ন্ত্রিত গণমাধ্যম একই প্রচারণা চালিয়ে যাচ্ছে। সশস্ত্র পথে না গিয়ে রক্ত ক্ষয়ের মধ্য দিয়ে যদি এ আন্দোলনের ধারাবাহিকতা রক্ষা করতে পারে, তা হলে সেনাবাহিনীর জন্য সঙ্কট বাড়তে থাকবে; কারণ সেনাসমর্থিত অন্তর্বর্তী এই সরকারের কোনো আইনগত বৈধতা নেই। সেকুলার রাজনৈতিক শক্তিগুলো তাদের পাশে দাঁড়াবে তার কোনো নিশ্চয়তা নেই। গণহত্যার পর সেকুলারদের জোটে বিভক্তি দেখা দিয়েছে। আল বারাদি অন্তর্বর্তী সরকার থেকে পদত্যাগের পর দেশ ত্যাগ করেছেন। আমর মুসা, আহমদ শফিকসহ অন্যান্য সেকুলার নেতা মোবারক সরকারের সুবিধাভোগী শ্রেণীর অংশ, সাধারণ মানুষের মধ্যে তাদের কোনো গ্রহণযোগ্যতা নেই; যা বিগত নির্বাচনে প্রমাণ হয়েছে। এ অবস্থায় অব্যাহত আন্দোলনে মানুষের জীবনযাত্রা স্থবির হয়ে পড়েছে। তবে গৃহযুদ্ধ না হলেও সেনাশাসনের কারণে মিসর একটি ব্যর্থরাষ্ট্রে পরিণত হবে এবং দায়দায়িত্ব সেনা নেতৃত্বের ওপর বর্তাবে। প্রকৃতপক্ষে মিসরের সেনাবাহিনী এখন জনগণের মুখোমুখি দাঁড়িয়ে গেছে। জনগণের রক্তের ওপর দাঁড়িয়ে সেনাবাহিনী কখনোই দীর্ঘ সময় ক্ষমতায় থাকতে পারবে না।